ZUBER
Po latach małżyństwa, czowiek już jest syty,
już go tak niy cióngnie do jego kobiyty.
Coroz bardzi w przóniu chop sie robi zgniyły,
tak, choby hormóny już sie wypolyły.
Dyć przeca niy cołkim, bo może sie zdarzyć,
że po latach czidziestu jeszcze sie podarzy!
Móm jedna znajómo, co na to liczyła,
dyć sie okozało, że sie łoszydziyła!
Leżała w prykolu ze ślubnym, jak dycki,
niy liczónc łod downa na żodne zalycki.
Aż tu nogle stary sie do nij dobiyro
i gracóm pod jeji szlepdekóm przebiyro!
Napoczón łod karku, pogmyroł przi uchu,
pod pażóm, po cycku, przelecioł po brzuchu,
potym, bez półrzitek, kita – do golóna,
na łostatku przeciep sie na drugo stróna.
Terozki łod środka rynkóm w góra wodzi
do miejsca, kaj sie jedna noga z drugóm schodzi.
Baba ino mrónkła, dyć sie znać niy dała,
cołko ropolóno na finał czekała!
A tyn zuber sztopnół, na plecy sie zwyrtnół
i choby nic nigdy – telewizor szkyrtnół!
Zaś łóna, do imyntu już rozgzukano,
łasi sie do niego, tyrpie za kolano:
„Co sie stało, chopeczku, przeszła ci ochota?”
„Niy, ma roztomiyło, znoloz żech pilota!”
Autor: Bernard Śmigała
ibo_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn vec_Latn